《题竹为精微陈徵士作》
明代·李昌祺

郭侯写竹真有名，平生少写风烟晴。兴来只爱春雨态，毫端幻出如生成。

一竿亭亭俨中立，两竿垂垂梢叶湿。月暗苍梧鬼魅愁，波惊渤澥蛟龙泣。

精微斋里客来稀，坐对新图静掩扉。丁宁莫向青云挂，只恐随梭破壁飞。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。